Najväčšia spoločenská udalosť tohto roka sa už nezadržateľne blíži. Anglicko sa ešte nespamätalo z osláv nového kráľovského potomka a už sústredia pozornosť na svadbu princa Harryho a herečky Meghan Markle. Budúci mladomanželia sa k sobášu postavili moderne a v mnohom búrajú staré zvyklosti. Tieto zaujímavosti o ich veľkom dni by vám istotne nemali ujsť.
1. Svadobná torta bude mať príchuť citrónu a bazy
Monarchovia sa väčšinou počas svadobných hostín pridržiavajú klasiky. Konkrétne v Anglicku je veľmi obľúbený ovocný koláč alebo red velvet s jemným smotanovým krémom.
Harry a Meghan však chceli vystihnúť atmosféru jarného obdobia, preto sa rozhodli pre niečo nové a originálne. Svoju cukrárku požiadali o skombinovanie citrónovej a bazovej chuti. Torta bude navyše zdobená čerstvými jedlými kvetmi.
2. Svadba sa bude konať na rovnakom mieste, kde krstili Harryho
Predstavitelia anglickej šľachty majú na výber z niekoľkých kostolov, ktoré sú priamo prepojené na ich rodinu. Väčšinou si zvolia Westminsterské opátstvo, ktoré sa nachádza v centre Londýna.
Harry a Meghan sa však rozhodli pre kaplnku St. George vo Windsorskom hrade. Jedným z dôvodov bol aj fakt, že v minulosti práve na tomto mieste pokrstili malého Harryho.
3. Kytice a dary poputujú na charitu
Mladomanželia už tradične dostávajú ku gratuláciám aj veľké množstvo kytíc. Harry a Meghan sa ich rozhodli venovať charite, ktorá nimi môže ozdobiť kostoly alebo kvetmi potešia starších a osamelých ľudí.
Rovnaké rozhodnutie padlo aj čo sa týka darov. Mladomanželia si vybrali sedem charitatívnych organizácií, ktorým môžu pozvaní hostia poslať finančný príspevok.
4. Na sobáš pozvali 2640 hostí
V kaplnke a okolí hradu sa budú nachádzať iba ľudia, ktorí dostali pozvánku. Okrem rodiny, členov monarchie, zástupcov kráľovských dvorov z iných štátov, priateľov a nižšie postavených šľachticov dostalo pozvanie ešte 1200 ľudí.
Medzi nimi sa nachádzajú zástupcovia z rôznych charitatívnych organizácií, deti z miestnych škôl alebo členovia klubu windsorského hradu. Zaujímavosťou je, že medzi pozvanými sa neobjavila premiérka Theresa May, ale pozvánku dostali napríklad manželia Obamovci alebo Elton John.
5. Najväčšia akcia z hľadiska bezpečnosti
Kvôli nestabilnej situácii a viacerým teroristickým útokom z minulosti sa stala svadba princa Harryho a Meghan Markle z hľadiska bezpečnosti najväčšou udalosťou v dejinách Anglicka.
V uliciach budú rozmiestnené stovky policajtov, niektorí z nich budú zamaskovaní v civile. Týždne vopred sledovali všetky rizikové miesta, rozmiestnili zábrany proti automobilom, kontrolovali kanále a nainštalovali špeciálny kamerový systém, ktorý mapuje každého človeka a auto, ktoré sa približuje k miestu konania svadby.
6. Meghan bude mať v kaplnke krátky predslov
Počas kráľovskej svadby obvykle nemajú ženích a nevesta svoje predslovy alebo vyslovenia vlastných svadobných sľubov. Meghan však tentoraz zmení túto tradíciu a v kaplnke bude mať krátky predslov, ktorým sa chce poďakovať najmä Harrymu.
7. Svadobným fotografom bude Alexi Lubomirski
Dvojica sa rozhodla tiež pre špeciálneho fotografa. Opäť porušili tradície, keď sa nespoľahli na niektorého z oficiálnych pracovníkov kráľovského dvora. Namiesto toho oslovili Alexiho Lubomirskiho, ktorý im robil aj fotografie po oznámení zasnúbenia.
Tie mali uvoľnenú atmosféru a to by obaja radi zachovali aj pri tejto príležitosti. Lubomirski je známy módny fotograf, má poľské korene a v brandži začínal ako asistent Maria Testiniho.
8. Princ Harry bude mať na sebe uniformu
Keďže je Harry oficiálnym členom kráľovského námorného vojska, bude mať na sebe jednu zo svojich slávnostných uniforiem. Rozhodol sa tak rovnako ako aj jeho brat William.
Svadobné šaty Meghan Markle sú zatiaľ tajomstvom. Obvykle sa objednávajú u niektorého z prestížnych anglických návrhárov, musíme sa však nechať prekvapiť, či nevesta aj v tomto prípade poruší tradíciu.
9. Svadobná kytica bude obsahovať myrtu a ruže
Podľa predpisov kráľovského dvora musí svadobná kytica obsahovať myrtu a zelený ker, ktoré sú prepojené s anglickou históriou. Okrem toho bude Meghan držať v rukách aj záhradné ruže, náprstník a pivonky.
10. Všetky výdavky zaplatí kráľovská rodina
Kráľovná vydala krátko po oznámení svadby oficiálne vyhlásenie, podľa ktorého budú financovať celú udalosť zo svojich zdrojov. Panovníčka platila aj za svadobné hostiny ostatných potomkov a vnukov. Je to jeden z jej hlavných darov.
11. Svadba sa dostala do kolízie s finále FA Cupu
Futbalový FA Cup má v Anglicku silnú tradíciu. Pri plánovaní svadby sa nedopatrením stalo, že sa v Londýne udejú hneď dve veľké udalosti počas jedného dňa.
Okrem sobáša Harryho a Meghan sa večer vo Wembley stretnú vo finále aj tímy Manchestru United a Chelsea Londýn. Zaujímavosťou je, že cenu pre víťaza už tradične odovzdáva niekto z kráľovskej rodiny.
Za posledné roky padla voľba väčšinou na princa Williama. Nateraz ešte nie je známe, či tentoraz výnimočne porušia túto tradíciu alebo si William na chvíľu odskočí z bratovej svadby.
12. Mladomanželia si svadbu plánovali sami
Služby svadobných agentúr využívajú iní mladomanželia aj na podstatne menších slávnostiach. Harry a Meghan sa však rozhodli zorganizovať si čo najviac vecí sami, pričom len niekedy využívali pomoc svojich asistentov.